নতুন করে জামিন চেয়ে আবেদন করেছিলেন মদন মিত্রের আইনজীবীরা। কিন্তু পাওয়া গেল না জামিন। বৃহস্পতিবার আলিপুর আদালতে জামিনের আর্জি পেশ করলে আদালত সে আবেদন না-মঞ্জুর করে এবং মদন মিত্রকে আগামী ১৪ জানুয়ারি পর্যন্ত জেল হেফাজতেই রাখার নির্দেশ দেয়।
গত ২৮ ডিসেম্বর সারদাকাণ্ডের জন্য ফের জেরার মুখে পড়েন প্রাক্তন পরিবণহমন্ত্রী মদন মিত্র। সোমবার দুপুরে আলিপুর সংশোধনাগারে তাঁকে জেরা করতে যান সিবিআই গোয়েন্দারা। উল্লেখ্য, অপসারিত তৃণমূল কংগ্রেস নেতা শঙ্কুদেব পণ্ডাকে জিজ্ঞাসাবাদের পর সেই প্রথমবার সিবিআই প্রশ্নের মুখে পড়েন তিনি।
আগেই সিবিআই-সূত্র জানিয়েছিল, শঙ্কুদেবের কাছ থেকে পাওয়া বিভিন্ন তথ্য মদন মিত্রের সঙ্গে কথা বলে যাচাই করা হবে। সেই কারণেই সোমবার গোয়েন্দারা মদন মিত্রকে জেরা করেছেন বলে মনে করা হচ্ছে।
শুধু মদন মিত্র নয়, সারদা তদন্তে শঙ্কুদেব পণ্ডার থেকে পাওয়া তথ্য নিয়ে প্রাক্তন মন্ত্রীর ছেলেকেও জিজ্ঞাসাবাদ করা হতে পারে বলে শোনা গেলেও এখনও পর্যন্ত তেমন কিছু হওয়ার খবর নেই।